Man sterf toe helikopter neerstortFoto: IPSS Medical Rescue ŉ Man is Donderdag dood toe die helikopter waarvan hy die vlieënier was in die Eshowe-omgewing in KwaZulu-Natal neergestort het. Paul Herbst, woordvoerder van IPSS Medical Rescue, het gesê hul paramedici is met ŉ helikopterambulans na die afgeleë toneel vervoer waar die R44-helikopter neergestort het. “Die vlieënier was glo besig om gewasse te spuit toe hy vermoedelik in die moeilikheid beland en toe glo met die helikopter in kragdrade vasgevlieg het.” Volgens Herbst het omstanders die man uit die brande wrak getrek. Hy is egter deur paramedici op die toneel dood verklaar. Die presiese omstandighede rondom die voorval word ondersoek. Die voorval kom net dae nadat ŉ sweeftuig Maandag naby die Plettenbergbaai-lughawe in die Wes-Kaap neergestort het. Twee mense is in dié voorval dood.